CELEX: 62019TN0635
Language: da
Date: 2019-09-25 00:00:00
Title: Sag T-635/19: Sag anlagt den 25. september 2019 – Fondazione Cassa di Risparmio di Pesaro m.fl. mod Kommissionen

11.11.2019   
            
            
               DA
            
            
               Den Europæiske Unions Tidende
            
            
               C 383/72
            
         
      Sag anlagt den 25. september 2019 – Fondazione Cassa di Risparmio di Pesaro m.fl. mod Kommissionen
      (Sag T-635/19)
      (2019/C 383/80)
      Processprog: italiensk
      
         Parter
      
      
         Sagsøgere: Fondazione Cassa di Risparmio di Pesaro (Pesaro, Italien), Montani Antaldi Srl (Pesaro), Fondazione Cassa di Risparmio di Fano (Fano, Italien), Fondazione Cassa di Risparmio di Jesi (Jesi, Italien) og Fondazione Cassa di Risparmio della Provincia di Macerata (Macerata, Italien) (ved advokaterne A. Sandulli og B. Cimino)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Det fastslås og konstateres, at Europa-Kommissionen er ifaldet erstatningsansvar uden for kontrakt, idet den gennem ulovlige instrukser, som blev meddelt de italienske nationale myndigheder, hindrede, at Fondo interbancario italiano per tutela dei depositi rekapitaliserede Banca delle Marche.
               
            
                  —
               
               
                  Europa-Kommissionen tilpligtes at betale erstatning for det af sagsøgerne lidte tab, som opgøres i henhold til de nedenfor nævnte kriterier eller fastsættes med et beløb, som Retten finder rimeligt.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om, at påstanden om erstatning kan antages til realitetsbehandling
                  
                              —
                           
                           
                              I denne henseende har sagsøgerne gjort gældende, at det lidte tab kan tilregnes en EU-institution, selv om foranstaltningerne til afvikling af Banca delle Marche formelt blev vedtaget af en national myndighed. Banca d’Italia har således ikke på nogen måde udøvet et skøn vedrørende realiteten, men har handlet på grundlag af nøjagtige instrukser, som den fik af Europa-Kommissionen. Henset til den måde, hvorpå Kommissionen udøvede sine beføjelser, havde sagsøgerne desuden ikke mulighed for at anlægge et almindeligt annullationssøgsmål ved Retten, og erstatningssøgsmålet udgør dermed det eneste mulige retsmiddel.
                           
                        
            
                  2.
               
               
                  Andet anbringende om, at der foreligger en alvorlig eller åbenbar tilsidesættelse af EU-retten
                  
                              —
                           
                           
                              I denne henseende har sagsøgerne gjort gældende, at Europa-Kommissionen har hindret FITD’s rekapitalisering af Banca delle Marche med den begrundelse, at en intervention ville udgøre statsstøtte. Fondo interbancario er imidlertid en privatretlig juridisk person, som anvender private ressourcer og som ikke er underlagt nogen offentlig myndigheds kontrol, således som Retten i øvrigt for nylig fastslog i sagen Tercas mod Kommissionen (forenede sager T-98/16, T-196/16 og T-198/16). Der var således tale om en fuldstændig lovlig redning i overensstemmelse med markedsreglerne. Tilsidesættelsen er alvorlig og åbenbar, henset til de klare retsforskrifter på området, til Unionens retsinstansers faste praksis og til den omstændighed, at Europa-Kommissionen ikke har nogen skønsbeføjelse.
                           
                        
            
                  3.
               
               
                  Tredje anbringende om, at der er lidt et tab
                  
                              —
                           
                           
                              I denne henseende har sagsøgerne gjort gældende, at den adfærd, som Europa-Kommissionen foreholdes, var den faktiske og eneste årsag til det tab, som sagsøgerne har lidt. Det fremgår således klart af procesdokumenterne, at (i) de italienske myndigheder forsøgte at nå enhver anden løsning end afviklingen af Banca delle Marche og at dette blev umuliggjort af Europa-Kommissionens modstand, samt at (ii) disse øvrige løsninger i betydelig grad ville have begrænset de skadevoldende virkninger for aktionærerne og obligationsindehaverne.
                           
                        
            
                  4.
               
               
                  Fjerde anbringende om opgørelsen af tabet
                  
                              —
                           
                           
                              I denne henseende har sagsøgerne gjort gældende, at tabet er opgjort under hensyntagen til den residualværdi, som de efterstillede obligationer og aktier i Banca delle Marche, som sagsøgerne ejede, ville have bevaret, hvis FITD i stedet for en afvikling havde fuldført sin rekapitalisering af nævnte bank.